Beweerde aanhitser vas vir onlusteSoldate gedurende die onluste in Gauteng. (Foto: GCIS) ŉ Man wat na bewering een van diegene is wat die sogenaamde Zuma-onluste in KwaZulu-Natal en Gauteng aangehits het, is Maandag deur die Valke in hegtenis geneem. Onluste het verlede maand grootskaalse beskadiging van infrastruktuur en plundering van goedere tot gevolg gehad. Die politieke party GOOD het intussen inligting oor drie WhatsApp-groepe aan die polisie verskaf, wat glo gestig is om verlede maand se oproer aan te hits. Brett Herron, sekretaris-generaal van die party, het gesê die groepe bevat bewyse van ŉ aantal mense wat opgetree het met die gemeenskaplike doel om die geweld en verwoesting te organiseer en aan te hits. GOOD het die name van die betrokkenes aan die polisie verskaf, maar die omvang van hul betrokkenheid of hul senioriteit is egter nie bekend nie. Kol. Katlego Mogale, woordvoerder van die Valke, sê die beweerde aanhitser wat Maandag deur die Valke en die Vrystaatse polisie vasgetrek is, sal Woensdagoggend in die Bloemfontein-landdroshof verskyn. “Die 40-jarige verdagte se motor is tydens sy inhegtenisneming deursoek en ŉ aantal bewysstukke van sy betrokkenheid by die onluste is gevind.” ŉ Aanklag in verband met die aanhitsing van openbare geweld kan die verdagte moontlik in die gesig staar.